Yrittäjät eivät pidä aktiivimallia uudistuksena, joka toisi merkittävästi apua työttömyysongelmaan. Heidän mielestään oleellisempaa olisi helpottaa palkkaamiseen liittyviä riskejä.

Pientä taloushallinnon konsulttifirmaa pyörittävä Carita Orlando ei pidä aktiivimallin vaatimuksia työttömän kannalta kohtuuttomia, jos kyse on työkykyisestä ihmisestä.­

Pientä taloushallinnon konsulttifirmaa Vantaalla pyörittävä Carita Orlando ja yli sadan hengen taloushallinnon asiantuntijapalveluihin keskittyvää yritystä Jyväskylässä luotsaava Mikko Akselin eivät pidä aktiivimallia uudistuksena, joka merkittävästi auttaisi työttömiä työnsaannissa.

Hyödyllisempi keino olisi heidän mukaansa helpottaa yrittäjän kannalta palkkaamiseen liittyvää riskiä.

– Jos joku alle viiden hengen yritys tai yksin yrittävä palkkaa työntekijän, niin se on pitkäaikainen investointi. Yksilöperusteinen irtisanominen pitäisi olla mahdollista, koska pienessä yrityksessä tilanteet vaihtelevat. Jos työntekijä ei ole kyseiseen työhön sopiva, niin irtisanomisen pitäisi olla silloin mahdollista. Silloin yritykset uskaltaisivat työllistää. Ja irtisanotulla pitäisi olla mahdollisuus päästä taas helposti työttömyyskorvauksen piiriin uudestaan, Orlando sanoo.

” Jos työntekijä ei ole kyseiseen työhön sopiva, niin irtisanomisen pitäisi olla silloin mahdollista.

Myös Akselin pitää oleellisena työttömyysongelman ratkaisemisessa sitä, että irtisanominen olisi nykyistä helpompaa. Hän sanoo, ettei yli sadan hengen yrityksessä riski ole enää niin suuri, mutta alle 10 ihmistä työllistävässä firmassa riski on jo merkittävä.

– Koeajan piteneminen oli hyvä uudistus. Lisäksi pitäisi olla nykyistä helpompaa irtisanoa henkilöperusteisesti. Se on äärimmäisen suuri kysymys työllisyyden lisäämisessä. Työllistämisen joustavuus etenkin pienissä firmoissa ensimmäisten työntekijöiden osalta pitäisi olla eri luokkaa kuin isoissa yrityksissä, Akselin sanoo.

Sekä Orlando että Akselin edistävät yrittäjien asioita aktiivisesti Suomen Yrittäjissä varapuheenjohtajina. Orlando toimii lisäksi valtuutettuna Vantaalla kokoomuksen riveissä. Akselin ei ole mukana puoluepolitiikassa.

Yrittämällä työkokemusta

Akselin ei usko, että aktiivimalli ratkaisee Suomen työttömyysongelmaa, mutta hänen mielestään jonkinlaisia aktivointitoimia kuitenkin tarvitaan.

– Kyllä malli varmasti saa aikaan sen, että jotkut työllistyvät.

Yksi tapa osoittaa aktiivisuutensa mallin edellyttämällä tavalla on ansaita kolmen kuukauden tarkastelujakson aikana yritystoiminnalla keikkaluonteisesti vähintään 241 euroa. Akselin uskoo, että tämä voi olla hyvä vaihtoehto joillekin työkokemusta kaipaaville.

” Ei välttämättä uskalleta palkata, koska väärän rekrytoinnin tekeminen on kaikkein kalleinta.

– Nykyään voi hyödyntää eri laskutuspalveluja ja antaa työ- ja osaamisnäytteitä potentiaalisille työnantajille. Meillä on sellainen kohtaanto-ongelma, että kun tekijän osaamisesta ei ole varmuutta, ei välttämättä uskalleta palkata, koska väärän rekrytoinnin tekeminen on kaikkein kalleinta, hän miettii.

Lisäksi vuoden alusta alkaen työttömänä aloitettu yritystoiminta ei ole estänyt työttömyysetuuden saamista neljän ensimmäisen kuukauden aikana. Toiminnasta mahdollisesta saatavat tulot sovitellaan työttömyysetuuden kanssa.

Eivät usko turhiin hakemuksiin

Kumpikaan ei usko, että aktiivimallin takia yrityksiin alkaisi sadella hakemuksia epämotivoituneilta hakijoilta.

– Kyllä suurin osa ihmisistä haluaa työllistyä. Kunpa he vain osaisivat ajatella niin, että mitä tahansa työtä kun pääsee tekemään, niin se on aina askel eteenpäin ja helpottaa pysyvämmän työn saamista, Orlando sanoo.

Akselinin mielestä työhakemuksia ei tule koskaan liikaa.

” Ruuhkatilanteessa voi löytyä sellaisia avustavia töitä, joita joku kävisi tekemässä muutaman tunnin päivässä tietyn aikaa.

Orlando uskoo, että moneen työhön pääsee sisään, vaikkei koulutus olisikaan juuri siihen työhön sopiva. Orlandon mukaan myös hänen oma yrityksensä voisi tarjota ajoittain jotain lyhytkestoista työtä.

– Ruuhkatilanteessa voi löytyä sellaisia avustavia töitä, joita joku kävisi tekemässä muutaman tunnin päivässä tietyn aikaa. Toki tällainen vaatii myös resursseja työpaikalla opastamaan ja neuvomaan. Ei se tietenkään ole tuosta noin vain järjestettävissä, Orlando huomauttaa.

”Puhutaan pelkästä mutterista”

Suomen Yrittäjien puheenjohtajan ja Seinäjoen kaupunginvaltuutetun (kok) Jyrki Mäkysen mielestä aktiivimalli ja siitä virinnyt keskustelu ovat jääneet junnaamaan asian viereen.

– Se on kuin puhuttaisi pelkästä koneen mutterista, kun pitäisi puhua koneesta, hän kuvailee.

Mäkynen pitää Suomen talouskasvun kannalta oleellisen tärkeänä sitä, etteivät yrityksissä tarjolla olevat väliaikaisetkaan työtilaisuudet menisi hukkaan.

– Maailma ei ole paikallaan pysyvä. Joko tekijäpula ratkeaa niin, että työntekijä löytyy tai sitten tekijää ei koskaan löydy ja tilaisuus menee ohitse. Koko maalle on haitallista, että työtilaisuuksia menee ohitse. Pelkään, että kasvu tyrehtyy tähän, kun yritykset eivät löydä tekijöitä niihin kohtiin, joissa heitä tarvitaan.